CELEX: 32017D0918
Language: da
Date: 2017-05-23 00:00:00
Title: Kommissionens gennemførelsesafgørelse (EU) 2017/918 af 23. maj 2017 identifikation af Saint Vincent og Grenadinerne som et ikke-samarbejdende tredjeland med hensyn til bekæmpelse af ulovligt, urapporteret og ureguleret fiskeri

30.5.2017   
            
            
               DA
            
            
               Den Europæiske Unions Tidende
            
            
               L 139/70
            
         KOMMISSIONENS GENNEMFØRELSESAFGØRELSE (EU) 2017/918
   af 23. maj 2017
   identifikation af Saint Vincent og Grenadinerne som et ikke-samarbejdende tredjeland med hensyn til bekæmpelse af ulovligt, urapporteret og ureguleret fiskeri
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (1), særlig artikel 31, og
   ud fra følgende betragtninger:
   1.   INDLEDNING
   
   
               (1)
            
            
               Ved forordning (EF) nr. 1005/2008 (»IUU-forordningen«) indføres der en EU-ordning, som skal forebygge, afværge og standse ulovligt, urapporteret og ureguleret fiskeri (IUU-fiskeri).
            
         
               (2)
            
            
               I IUU-forordningens kapitel VI fastlægges proceduren for identifikation af ikke-samarbejdende tredjelande, det fastsættes, hvilke foranstaltninger der kan træffes over for lande, der er identificeret som ikke-samarbejdende tredjelande, ligesom der fastsættes bestemmelser om opstilling af en liste over sådanne tredjelande, fjernelse fra listen, offentliggørelse af listen samt bestemmelser om hasteforanstaltninger.
            
         
               (3)
            
            
               Kommissionen skal i henhold til IUU-forordningens artikel 31 identificere tredjelande, som den betragter som ikke-samarbejdende lande for så vidt angår bekæmpelse af IUU-fiskeri. Et tredjeland kan identificeres som et ikke-samarbejdende tredjeland, hvis det ikke opfylder de folkeretlige forpligtelser, det som flag-, havne-, kyst- eller afsætningsstat har til at træffe foranstaltninger til at forebygge, afværge og standse IUU-fiskeri.
            
         
               (4)
            
            
               Identifikationen af ikke-samarbejdende tredjelande skal baseres på en undersøgelse af alle de oplysninger, der er anført i IUU-forordningens artikel 31, stk. 2.
            
         
               (5)
            
            
               I henhold til IUU-forordningens artikel 33 skal Rådet opstille en liste over ikke-samarbejdende tredjelande. Over for sådanne lande kan der træffes de foranstaltninger, der er fastsat i IUU-forordningens artikel 38.
            
         
               (6)
            
            
               I henhold til IUU-forordningens artikel 12, stk. 2, må fiskevarer kun importeres til Unionen, når de ledsages af en fangstattest i overensstemmelse med nævnte forordning.
            
         
               (7)
            
            
               I henhold til IUU-forordningens artikel 20, stk. 1, litra a), accepteres fangstattester, der er valideret af en given flagstat, kun, hvis den pågældende stat meddeler Kommissionen, hvilke ordninger den har iværksat med henblik på at gennemføre, kontrollere og håndhæve de love, administrative bestemmelser og bevarelses- og forvaltningsforanstaltninger, som dens fiskerfartøjer skal overholde.
            
         
               (8)
            
            
               Saint Vincent og Grenadinerne har ikke indgivet sin meddelelse om Saint Vincent og Grenadinerne som flagstat til Kommissionen i overensstemmelse med IUU-forordningens artikel 20.
            
         
               (9)
            
            
               I henhold til IUU-forordningens artikel 20, stk. 4, skal Kommissionen samarbejde administrativt med tredjelande på områder, der vedrører gennemførelsen af forordningens bestemmelser om fangstattester.
            
         
               (10)
            
            
               På grundlag af de oplysninger, der er omhandlet i IUU-forordningens artikel 31, stk. 2, fandt Kommissionen, at der var stærke tegn på, at Saint Vincent og Grenadinerne havde tilsidesat de folkeretlige forpligtelser, der påhviler dem som flag-, havne-, kyst- eller afsætningsstat til at træffe foranstaltninger til at forebygge, afværge og standse IUU-fiskeri.
            
         
               (11)
            
            
               Efter IUU-forordningens artikel 32 besluttede Kommissionen derfor ved afgørelse af 12. december 2014 (2) at underrette Saint Vincent og Grenadinerne om, at landet muligvis kan identificeres som et ikke-samarbejdende tredjeland i henhold til IUU-forordningen.
            
         
               (12)
            
            
               Afgørelsen af 12. december 2014 indeholdt oplysninger om vigtige omstændigheder og de overvejelser, der ligger til grund for denne mulige identifikation.
            
         
               (13)
            
            
               Afgørelsen blev meddelt Saint Vincent og Grenadinerne sammen med et brev, hvori Saint Vincent og Grenadinerne opfordres til i tæt samarbejde med Kommissionen at gennemføre en handlingsplan for at for at rette op på de konstaterede mangler.
            
         
               (14)
            
            
               Kommissionen opfordrede især Saint Vincent og Grenadinerne til: i) at træffe de nødvendige foranstaltninger for at gennemføre foranstaltningerne i de af Kommissionen foreslåede handlingsplaner ii) at vurdere gennemførelsen af foranstaltningerne i Kommissionens foreslåede handlingsplaner og iii) hver sjette måned at sende en detaljeret evalueringsrapport til Kommissionen om gennemførelsen af de enkelte foranstaltninger, herunder om, hvor effektivt de enkeltvis eller samlet bidrager til at sikre en fiskerikontrolordning, der fuldt ud lever op til reglerne.
            
         
               (15)
            
            
               Saint Vincent og Grenadinerne fik mulighed for at svare på de i afgørelsen af 12. december 2014 omhandlede forhold samt reagere på andre relevante oplysninger fra Kommissionen og for at fremlægge dokumentation til be- eller afkræftelse af de omstændigheder, der var gjort gældende i afgørelsen af 12. december 2014. Saint Vincent og Grenadinerne blev sikret retten til at anmode om eller forelægge yderligere oplysninger.
            
         
               (16)
            
            
               Kommissionen har således ved afgørelsen og sit brev af 12. december 2014 indledt en dialog med Saint Vincent og Grenadinerne og understreget, at den principielt finder en periode på seks måneder tilstrækkelig til at nå frem til en aftale.
            
         
               (17)
            
            
               Kommissionen fortsatte med at indhente og efterprøve alle de oplysninger, som den anså for nødvendige. De mundtlige og skriftlige bemærkninger, som Saint Vincent og Grenadinerne fremsendte i forlængelse af afgørelsen af 12. december 2014, er blevet vurderet og taget i betragtning. Kommissionen underrettede enten mundtligt eller skriftligt Saint Vincent og Grenadinerne om sine overvejelser.
            
         
               (18)
            
            
               Saint Vincent og Grenadinerne har ikke i tilstrækkeligt omfang adresseret de problemer og mangler, der er omhandlet i afgørelsen af 12. december 2014, og har heller ikke i fuldt omfang gennemført de tiltag, der foreslås i den handlingsplan, der ledsagede afgørelsen.
            
         2.   PROCEDURE VEDRØRENDE SAINT VINCENT OG GRENADINERNE
   
   
               (19)
            
            
               Den 12. december 2014 meddelte Kommissionen i henhold til IUU-forordningens artikel 32 Saint Vincent og Grenadinerne, at den overvejede eventuelt at identificere landene som et ikke-samarbejdende tredjeland.
            
         
               (20)
            
            
               Kommissionen opfordrede Saint Vincent og Grenadinerne til i tæt samarbejde med sine tjenestegrene at fastlægge en handlingsplan til afhjælpning af de mangler, der er omhandlet i afgørelsen af 12. december 2014.
            
         
               (21)
            
            
               De vigtigste mangler, som Kommissionen kunne konstatere, drejer sig om adskillige tilfælde af manglende gennemførelse af folkeretlige forpligtelser, især med hensyn til vedtagelse af passende retlige rammer, mangel på passende og effektiv overvågning, mangel på en observatørordning og et inspektionsprogram, mangel på klare og gennemsigtige registreringsprocedurer og procedurer for udstedelse af fiskerilicenser samt mangel på afskrækkende sanktioner. Andre mangler drejer sig mere overordnet om overholdelse af internationale forpligtelser, herunder henstillinger og resolutioner vedtaget af de regionale fiskeriforvaltningsorganisationer (RFFO'er). Der blev desuden konstateret manglende sammenhæng mellem relevante organers henstillinger og resolutioner, såsom FAO's internationale handlingsplan om bekæmpelse af ulovligt, urapporteret og ureguleret fiskeri (IPOA-UN) og FAO's retningslinjer for flagstatspræstationer. Oplysningerne om manglende sammenhæng mellem ikke-bindende henstillinger og resolutioner fungerede kun som supplerende dokumentation og ligger således ikke til grund for identifikationen.
            
         
               (22)
            
            
               Ved sit brev af 2. februar 2015 informerede Saint Vincent og Grenadinerne Kommissionen om de institutionelle foranstaltninger, der var truffet for at afhjælpe de mangler, der er konstateret i afgørelsen af 12. december 2014.
            
         
               (23)
            
            
               Kommissionen og Saint Vincent og Grenadinerne holdt tekniske samråd den 11. februar 2015 i Panama.
            
         
               (24)
            
            
               Kommissionen og Saint Vincent og Grenadinernes myndigheder afholdt den 13. marts 2015 et telefonmøde som opfølgning på handlingsplanens gennemførelsesniveau.
            
         
               (25)
            
            
               Saint Vincent og Grenadinernes myndigheder fremsendte den 7. august 2015 et dokument med angivelse af gennemførte foranstaltninger til forebyggelse af IUU-fiskeri. Med den meddelelse bekendtgjorde myndighederne imidlertid, at den endelige godkendelse af de fleste af de dokumenter, der er nævnt i handlingsplanen, er blevet udskudt.
            
         
               (26)
            
            
               Den 2. oktober 2015 sendte Kommissionen et brev til Saint Vincent og Grenadinernes minister for landbrug, omstrukturering af landdistrikter, skovbrug og fiskeri med meddelelse om, at der ikke var noget klart bevis på, at Saint Vincent og Grenadinernes myndigheder har afhjulpet de mangler, der førte til forhåndsidentifikationen som et ikke-samarbejdende tredjeland, samt med forslag om at forsætte dialogen gennem et dialogbesøg.
            
         
               (27)
            
            
               Myndighederne i Saint Vincent og Grenadinerne besvarede det brev ved den 28. oktober 2015 at fremlægge en fremskridtsrapport uden yderligere oplysninger til det dokument, der er nævnt i betragtning 25.
            
         
               (28)
            
            
               Ved brev af 16. december 2015 fremhævede Kommissionen Saint Vincent og Grenadinernes manglende fremskridt med hensyn til håndtering af handlingsplanen efter afgørelsen af 12. december 2014.
            
         
               (29)
            
            
               Den 19. januar 2016 sendte Kommissionen et brev til myndighederne i Saint Vincent og Grenadinerne indeholdende de indsamlede oplysninger med hensyn til aktiviteter gennemført af fiskerfartøjet Asian Warrior, der også er kendt som Kunlun og Taishan, og som er opført på listen over IUU-fartøjer, med anmodning om yderligere efterretninger med hensyn til processen med registrering af fartøjer under deres flag.
            
         
               (30)
            
            
               I februar 2016 foretog Kommissionen et dialogbesøg for at drøfte det fremskridt, der var opnået siden vedtagelsen af afgørelsen den 12. december 2014. Ved besøget fik Kommissionen bekræftet de resterende mangler i forbindelse med afhjælpning af de i afgørelsen nævnte mangler.
            
         
               (31)
            
            
               I marts 2016 indsendte myndighederne i Saint Vincent og Grenadinerne: i) et udkast til en national handlingsplan til bekæmpelse af IUU-fiskeri (NPOA-IUU) og ii) et udkast til aftalememorandum mellem de to nationale myndigheder, der er involveret i regulering af fiskerfartøjer, nemlig fiskeristyrelsen og søfartsmyndighederne. I et brev af 3. juni 2016 meddelte Kommissionen myndighederne i Saint Vincent og Grenadinerne, at indholdet af disse dokumenter måske ikke er i overensstemmelse med landets folkeretlige ansvar som flagstat til at træffe foranstaltninger til at forebygge, afværge og standse IUU-fiskeri. I brevet blev det endvidere understreget, at der var mangel på en præcis tidsplan for at afhjælpe de mangler, der nævnes i handlingsplanen.
            
         
               (32)
            
            
               Ved brev af 3. juni 2016 anmodede Kommissionen myndighederne i Saint Vincent og Grenadinerne om at fremlægge oplysninger om fiskerfartøjet Gotland, som fører landets flag, og som formodes at have udøvet fiskeriaktiviteter uden en gyldig licens i farvande under Senegals nationale jurisdiktion og at have nægtet at efterkomme ordrer fra de senegalesiske myndigheder (3).
            
         
               (33)
            
            
               I juni 2016 tiltrådte Saint Vincent og Grenadinerne FAO's aftale om havnestatsforanstaltninger.
            
         
               (34)
            
            
               Den 15. juli 2016 blev der sendt en påmindelsesmeddelelse pr. e-mail til myndighederne i Saint Vincent og Grenadinerne med opfordring til at tage konkrete skridt til bekæmpelse af IUU-fiskeri og rette op på manglerne i fiskerilovgivningen og inden for de administrative rammer.
            
         
               (35)
            
            
               Sidstnævnte blev fulgt op af et brev til myndighederne i Saint Vincent og Grenadinerne den 24. oktober 2016, og myndighederne bekræftede modtagelsen samme dag.
            
         3.   IDENTIFIKATION AF SAINT VINCENT OG GRENADINERNE SOM IKKE-SAMARBEJDENDE TREDJELAND
   
   
               (36)
            
            
               Kommissionen har i overensstemmelse med IUU-forordningens artikel 31, stk. 3, gennemgået Saint Vincent og Grenadinernes internationale forpligtelser som flag-, havne-, kyst- og afsætningsstat. I forbindelse med denne undersøgelse har Kommissionen taget hensyn til de kriterier, der er anført i IUU-forordningens artikel 31, stk. 4 til 7.
            
         3.1.   Foranstaltninger, der træffes i forbindelse med gentagne tilfælde af IUU-fiskeri og IUU-handelsstrømme (IUU-forordningens artikel 31, stk. 4)
   
   
               (37)
            
            
               Kommissionen fastslog på grundlag af offentligt tilgængelige oplysninger, at mindst to fartøjer, der fører Saint Vincent og Grenadinernes flag, har været involveret i IUU-aktiviteter i 2015 og 2016 (4).
            
         
               (38)
            
            
               I august 2015 blev fiskerfartøjet Asian Warrior, også kendt som Kunlun og Taishan, registreret som kølefragtskib under Saint Vincent og Grenadinernes flag. Fartøjet, som tidligere havde været tilbageholdt i Thailand, da det urigtigt hævdede at sejle under indonesisk flag, sejlede uden tilladelse fra de relevante myndigheder ud af havnen i Phuket, Thailand, i september 2015. Forinden havde fartøjet fået påfyldt 80 000 liter brændstof, og fartøjet blev genlastet med den isfisk, der tidligere var blevet losset i Thailand. I december 2015 tilbageholdt de senegalesiske myndigheder fartøjet.
            
         
               (39)
            
            
               Den 8. februar 2016 slettede myndighederne i Saint Vincent og Grenadinerne på ordre fra den juridiske person uden for Saint Vincent og Grenadinerne, som er ansvarlig for registerkontorets forvaltning, fartøjet fra Saint Vincent og Grenadinernes register over skibe på baggrund af »misbrug af registreringscertifikater, som ikke var gyldige til sejlads«. Selv om fartøjet Asian Warrior var involveret i adskillige IUU-aktiviteter, mens det sejlede under Saint Vincent og Grenadinernes flag, herunder indførsel af illegale fangster på markedet, traf myndighederne i Saint Vincent og Grenadinerne ingen administrative eller strafferetlige foranstaltninger i denne forbindelse, men fjernede blot fartøjet fra det nationale register. Fartøjet Asian Warrior har desuden været registreret på listen over IUU-fartøjer fra Kommissionen for Bevarelse af de Marine Levende Ressourcer i Antarktis (CCAMLR) siden 2003, og INTERPOL udstedte den 13. januar 2015 en lilla meddelelse, som senest er blevet opdateret den 29. september 2015.
            
         
               (40)
            
            
               Denne enkle administrative beslutning om at fjerne fiskerfartøjer fra registret uden at sikre, at der er mulighed for at idømme andre straffe, har ingen afskrækkende virkning. Afregistrering af fiskerfartøjer sikrer ikke, at overtræderne idømmes sanktioner for deres handlinger og fratages de gevinster, de har opnået ved deres handlinger. Desuden er Saint Vincent og Grenadinernes mangel på handling og mangel på samarbejde med de kompetente myndigheder i de pågældende havnestater ikke i overensstemmelse med landets forpligtelser i artikel 6 i FAO-aftalen om havnestatsforanstaltninger, der skal forebygge, afværge og standse ulovligt, urapporteret og ureguleret fiskeri.
            
         
               (41)
            
            
               Kommissionen har ikke modtaget meddelelse fra myndighederne i Saint Vincent og Grenadinerne med oplysninger vedrørende fartøjet Asian Warrior.
            
         
               (42)
            
            
               På baggrund af oplysninger, som Kommissionen har indsamlet, blev det i februar 2016 indrapporteret, at et fartøj under Saint Vincent og Grenadinernes flag, Gotland (5), fiskede uden tilladelse i Senegals økonomiske eksklusive zone. I den forbindelse gav de senegalesiske myndigheder ordre om at forfølge og tilbageholde fartøjet, som flygtede. Da disse aktiviteter udgør en overtrædelse af den senegalesiske fiskerilov (6), idømte de senegalesiske myndigheder fiskerfartøjet Gotland en bøde på CFA 1 030 000 000 (7).
            
         
               (43)
            
            
               Efter anmodning om bistand fra de senegalesiske myndigheder tog Kommissionen kontakt til myndighederne i Saint Vincent og Grenadinerne for at understrege vigtigheden af at træffe passende foranstaltninger med hensyn til det nævnte fartøj. Kommissionen har endnu ikke modtaget svar fra Saint Vincent og Grenadinerne og er ikke blevet gjort opmærksom på noget svar på anmodningerne om gensidig bistand fra medlemsstaterne inden for rammerne af IUU-forordningens artikel 51. Kommissionen har endvidere fået oplyst, at visse tredjelande også har taget lignende initiativer. Kommissionen er ikke af andre kilder blevet gjort opmærksom på, at Saint Vincent og Grenadinerne skulle have truffet foranstaltninger i forhold til det pågældende fartøj.
            
         
               (44)
            
            
               Med hensyn til oplysningerne i betragtning 37 til 43 mener Kommissionen ikke, at Saint Vincent og Grenadinerne har levet op til sit ansvar som flagstat og forhindret, at landets fiskerflåde deltager i IUU-aktiviteter. I denne forbindelse bemærkes det, at flagstaten i henhold til artikel 94, stk. 2, litra b), i UNCLOS i henhold til sin hjemlige lovgivning skal udøve jurisdiktion over skibe, der sejler under landets flag, og over kaptajnen, officererne og besætningen om bord. Det bemærkes, at flagstaten i henhold til artikel 117 i UNCLOS har pligt til selv eller i samarbejde med andre stater at træffe de foranstaltninger over for deres respektive statsborgere, der er nødvendige for at bevare levende ressourcer på åbent hav.
            
         
               (45)
            
            
               I henhold til IUU-forordningens artikel 31, stk. 4, litra b), har Kommissionen ligeledes undersøgt, hvilke foranstaltninger Saint Vincent og Grenadinerne havde truffet for at hindre adgangen til landet marked for fiskevarer, der stammer fra IUU-fiskeri. IUU-handlingsplanen indeholder en række retningslinjer for internationalt godkendte markedsforanstaltninger, som kan hjælpe med til at reducere eller standse handelen med fisk og fiskevarer, der stammer fra IUU-fiskeri. I handlingsplanens punkt 71 opfordres stater til at træffe foranstaltninger til at gøre deres markeder mere gennemskuelige for at sikre fisks og fiskevarers sporbarhed. FAO's adfærdskodeks fremhæver, særligt i artikel 11, god praksis efter fangsten og ansvarlig international samhandel. Staterne skal efter adfærdskodeksens artikel 11.1.11 sikre, at den internationale samhandel og handelen på hjemmemarkedet med fisk og fiskevarer foregår i overensstemmelse med forsvarlig bevarelses- og forvaltningspraksis ved at gøre det lettere at identificere fisks og fiskevarers oprindelse.
            
         
               (46)
            
            
               I forbindelse med de to besøg i Saint Vincent og Grenadinerne i maj 2014, som nævnt i betragtning 9 i afgørelse af 12. december 2014 og februar 2016, fastslog Kommissionen, at Saint Vincent og Grenadinernes kompetente myndigheder ikke var i stand til at sikre en passende kontrol med landets fiskerflådes aktiviteter. Saint Vincent og Grenadinernes kompetente myndigheder hævdede, at alle landets fiskerfartøjer, som fisker i ICCAT-området, udelukkende lander eller omlader i Trinidad og Tobagos havne (Port of Spain og Chaguaramas). På grund af mangel på samarbejde med Trinidad og Tobagos myndigheder har Saint Vincent og Grenadinerne dog ikke mulighed for at give oplysninger om kendetegn på arter, der er fanget af fiskerfartøjer, der fører landets flag på åbent hav, eller på fiskevarer, der er landet eller omladet i havne i Trinidad og Tobago og på disse varers handelsstrømme. I denne sammenhæng undlader Saint Vincent og Grenadinernes myndigheder at samarbejde med havnestaternes myndigheder, hvilket er i strid med artikel 20 i FAO-aftalen om havnestatsforanstaltninger, der skal forebygge, afværge og standse ulovligt, urapporteret og ureguleret fiskeri.
            
         
               (47)
            
            
               Desuden har Saint Vincent og Grenadinernes myndigheder, som beskrevet i betragtning 38, ikke kunnet forhindre, at fiskevarer fra IUU-fiskeri landes i landets havne med risiko for, at disse varer får adgang til landets marked.
            
         
               (48)
            
            
               På baggrund af oplysninger fra kontrolbesøg mener Kommissionen, at Saint Vincent og Grenadinerne derfor ikke er i stand til at sikre gennemsigtigheden af landets markeder på en måde, som kan sikre sporbarhed af fisk eller fiskevarer som fastsat i punkt 71 i IUU-handlingsplanen og artikel 11.1.11 i FAO's adfærdskodeks. I denne henseende opfylder Saint Vincent og Grenadinerne efter alt at dømme ikke sin forpligtelse som havnestat, jf. artikel 23 i UNFSA, til at træffe foranstaltninger, der tager sigte på at fremme en effektiv gennemførelse af de internationale bevarelses- og forvaltningsforanstaltninger, herunder havnestatskontrollen af redskaber eller fangster og forbuddet mod landing og omladning, hvis det er konstateret, at fangsten er taget på en måde, som svækker disse internationale bevarelses- og forvaltningsforanstaltningers virkning.
            
         
               (49)
            
            
               I lyset af udviklingen efter den 12. december 2014 mener Kommissionen med henvisning til IUU-forordningens artikel 31, stk. 3 og 4, ikke, at Saint Vincent og Grenadinerne har opfyldt sine folkeretlige forpligtelser som flagstat, når det gælder IUU-fiskeri udøvet eller støttet af fartøjer, der fører Saint Vincent og Grenadinernes flag, eller af landets statsborgere, eller at landet har truffet tilstrækkelige foranstaltninger til at hindre, at fiskevarer fra IUU-fiskeri får adgang til landets marked.
            
         3.2.   Manglende samarbejde og håndhævelse (IUU-forordningens artikel 31, stk. 5)
   
   
               (50)
            
            
               Som beskrevet i betragtning 20 i afgørelsen af 12. december 2014 har Kommissionen undersøgt, om Saint Vincent og Grenadinerne har samarbejdet effektivt med Kommissionen om undersøgelser og tilhørende aktiviteter og har konkluderet, at Saint Vincent og Grenadinernes fiskeri ikke har givet oplysninger eller svar til Kommissionen, om hvordan man vil afhjælpe de mangler i landets fiskeriforvaltningssystem, som Kommissionen identificerede i forbindelse med sit besøg. Efter afgørelsen af 12. december 2014 fandt Kommissionen, at Saint Vincent og Grenadinernes myndigheder ikke reagerede på Kommissionens anmodninger om samarbejde med hensyn til ulovligt fiskeri fra fartøjerne Asian Warrior og Gotland. På baggrund af de oplysninger, som Kommissionen har indsamlet, kunne det konstateres, at denne mangel på samarbejde også havde betydning for anmodninger om bistand, der blev sendt fra medlemsstaterne og tredjelande til Saint Vincent og Grenadinernes myndigheder i forbindelse med undersøgelser og tilhørende aktiviteter.
            
         
               (51)
            
            
               Desuden resulterede de dokumenter, som blev fremsendt til Kommissionen, med hensyn til handlingsplanen som følge af afgørelsen af 12. december 2014 ikke i konkrete tiltag.
            
         
               (52)
            
            
               Derudover har Kommissionen i sin vurdering af, om Saint Vincent og Grenadinerne opfylder sine forpligtelser som flagstat, også undersøgt, om landet samarbejder med andre stater om bekæmpelsen af IUU-fiskeri.
            
         
               (53)
            
            
               På baggrund af oplysninger indhentet under Kommissionens kontrolbesøg i maj 2014 og februar 2016 og fra tredjelandskyststaters myndigheder fastslog Kommissionen, at fartøjer, som fører Saint Vincent og Grenadinernes flag, og som fisker i ICCAT-området, lander og omlader i Trinidad og Tobagos havne. Saint Vincent og Grenadinernes myndigheder erkendte, at deres regering ikke formelt samarbejder med Trinidad og Tobagos myndigheder. Der er ikke gjort fremskridt på dette område siden vedtagelsen af Kommissionens afgørelse af 12. december 2014.
            
         
               (54)
            
            
               Situationen, der er beskrevet i betragtning 53 viser, at Saint Vincent og Grenadinerne ikke har samarbejdet og koordineret aktiviteter med tredjelande, i hvilke fartøjer under Saint Vincent og Grenadinernes flag lander eller omlader, for at forebygge, afværge og standse IUU-fiskeri i overensstemmelse med punkt 28 i IPOA IUU. Ved punkt 31 i IUU-handlingsplanen fastslås det desuden, at Saint Vincent og Grenadinerne ikke har indgået aftaler eller er indgået i ordninger med andre stater og på anden vis samarbejde om håndhævelsen af gældende love og bevarelses- og forvaltningsforanstaltninger eller -bestemmelser, der er vedtaget på nationalt, regionalt eller internationalt plan.
            
         
               (55)
            
            
               Som forklaret i betragtning 25 i afgørelsen af 12. december 2014 har Kommissionen også undersøgt, om Saint Vincent og Grenadinerne har truffet effektive håndhævelsesforanstaltninger over for erhvervsdrivende, der er ansvarlige for IUU-fiskeri, og om der er idømt sanktioner, der er tilstrækkeligt strenge til at fratage overtræderne den gevinst, de har opnået ved deres ulovlige aktiviteter. Foreliggende bevismateriale bekræfter, at Saint Vincent og Grenadinerne ikke har opfyldt sine folkeretlige forpligtelser med hensyn til effektive håndhævelsesforanstaltninger.
            
         
               (56)
            
            
               Saint Vincent og Grenadinerne har ikke udviklet nogen national strategi for overvågning, kontrol og tilsyn med landets fiskerflåde samt inspektions- og observatørordninger. Som fremhævet i betragtning 27 i afgørelsen af 12. december 2014 kunne Kommissionen under sit kontrolbesøg i maj 2014 fastslå, at Saint Vincent og Grenadinerne ikke har mulighed for at overvåge landets fartøjer, der befinder sig på åbent hav, i tredjelandes farvande eller tredjelandes havne. Under sit kontrolbesøg i februar 2016 kunne Kommissionen bekræfte, at Saint Vincent og Grenadinerne ikke havde rettet op på den manglende overvågning af flåden og derfor ikke opfylder artikel 94 i UNCLOS, hvori det fastsættes, at en flagstat skal udøve jurisdiktion i henhold til sit interne retssystem over ethvert skib, som fører landets flag, og over dets kaptajn, officerer og besætning. Saint Vincent og Grenadinerne overtræder også artikel 18, stk. 3, i UNFSA, som fastsætter foranstaltninger, som en stat skal træffe med hensyn til fartøjer under dens flag. Endvidere opfylder Saint Vincent og Grenadinerne ikke sine overholdelses- og håndhævelsesforpligtelser som flagstat i henhold til artikel 19 i UNFSA, eftersom landet ikke har bevist, at det handlede i overensstemmelse med de detaljerede regler i den pågældende artikel.
            
         
               (57)
            
            
               Retsreglerne for forvaltning af Saint Vincent og Grenadinernes flåde, som er baseret på loven om åbent hav fra 2001 og bestemmelsen om højsøfiskeri fra 2003, omfatter ikke en definition af IUU-fiskeri. Desuden mangler de nuværende retlige rammer en definition af begrebet »alvorlige overtrædelser« og en fyldestgørende liste over disse med sanktioner, der er afpasset overtrædelsens alvor. Sanktionsordningen i dens nuværende form er derfor ikke omfattende eller streng nok til at virke afskrækkende. Behandlingen af overtrædelser og alvorlige overtrædelser er ikke tilstrækkelig til at sikre overholdelse af reglerne, til at modvirke overtrædelser, uanset hvor de måtte finde sted, og til at fratage overtræderne gevinsterne ved deres ulovlige aktiviteter som krævet i punkt 21 i IPOA IUU og punkt 38 i FAO's retningslinjer for flagstatspræstationer.
            
         
               (58)
            
            
               Som det fremgår af betragtning 30 og 31 i afgørelsen af 12. december 2014, kan udviklingsniveauet i Saint Vincent og Grenadinerne ikke betragtes som en faktor, der underminerer de kompetente myndigheders kapacitet til at samarbejde med andre lande og træffe håndhævelsesforanstaltninger. De specifikke hindringer for udviklingen er nøjere beskrevet i nærværende afgørelses betragtning 66 til 67.
            
         
               (59)
            
            
               I lyset af betragtning 19 til 31 i afgørelsen af 12. december 2014 og udviklingen efter nævnte dato mener Kommissionen med henvisning til IUU-forordningens artikel 31, stk. 3, og artikel 31, stk. 5, litra a), b), c) og d), ikke, at Saint Vincent og Grenadinerne har opfyldt sine folkeretlige forpligtelser som flagstat, når det gælder samarbejde og bestræbelserne på at håndhæve reglerne.
            
         3.3.   Manglende gennemførelse af internationale regler (IUU-forordningens artikel 31, stk. 6)
   
   
               (60)
            
            
               Kommissionen har som nævnt i betragtning 34 til 39 i afgørelsen af 12. december 2014 foretaget en analyse af de oplysninger, den finder relevante, og som er offentliggjort af regionale fiskeriforvaltningsorganisationer (RFFO'er), navnlig Den Internationale Kommission for Bevarelse af Tunfiskebestanden i Atlanterhavet (ICCAT). Kommissionen har desuden gennemgået de oplysninger, som den anså for relevante for Saint Vincent og Grenadinernes status som kontraherende part i ICCAT efter vedtagelsen af afgørelsen af 12. december 2014.
            
         
               (61)
            
            
               Det skal bemærkes, at Saint Vincent og Grenadinernes flåde fisker efter tun og andre stærkt vandrende arter i ICCAT-området. På denne baggrund bør Saint Vincent og Grenadinerne samarbejde med ICCAT, den RFFO, som er kompetent i det område og for de arter. Til trods for at Saint Vincent og Grenadinerne er kontraherende part i ICCAT, opfylder landet ikke sine forpligtelser som flagstat i overensstemmelse med artikel 117 i UNCLOS til at træffe foranstaltninger over for landets statsborgere, foranstaltninger, der er nødvendige for at bevare levende ressourcer på åbent hav.
            
         
               (62)
            
            
               Som nævnt i betragtning 35 til 38 udstedte ICCAT mellem 2011 og 2013 adskillige breve til myndighederne i Saint Vincent og Grenadinerne. Efter afgørelsen af 12. december 2014 indsendte ICCAT igen i 2016 et advarselsbrev til myndighederne i Saint Vincent og Grenadinerne med understregning af de mangler, som blev konstateret ved ICCAT-mødet i 2015, nemlig sen indsendelse af i) årsrapporten, ii) den nordatlantiske forvaltningsplan for sværdfisk og iii) overholdelsestabeller. I nævnte brev anmodede ICCAT også myndighederne i Saint Vincent og Grenadinerne om at give yderligere oplysninger om landets gennemførelse af ICCAT's henstilling 12-05 vedrørende overholdelse af eksisterende foranstaltninger om bevarelse og forvaltning af hajer. ICCAT rapporterede desuden det manglende svar på de fremsendte advarselsbreve.
            
         
               (63)
            
            
               Endelig har Saint Vincent og Grenadinerne ikke vedtaget en national handlingsplan for bekæmpelse af IUU-fiskeri som anbefalet i punkt 25 i IPOA IUU.
            
         
               (64)
            
            
               Som nævnt i betragtning 39 i afgørelsen af 12. december 2014 er det ikke muligt for ministeriet for landbrug, skovbrug og fiskeri i Saint Vincent og Grenadinerne at sikre en ægte forbindelse mellem staten og de fartøjer, der fører landets flag, som fastsat i 91 af UNCLOS.
            
         
               (65)
            
            
               I lyset af betragtning 35 til 39 i afgørelsen af 12. december 2014 og udviklingen efter nævnte dato mener Kommissionen med henvisning til IUU-forordningens artikel 31, stk. 3, og artikel 31, stk. 6, at Saint Vincent og Grenadinerne ikke har opfyldt sine folkeretlige forpligtelser, når det gælder overholdelsen af internationale regler og bevarelses- og forvaltningsforanstaltninger.
            
         3.4.   Specifikke begrænsninger i udviklingslande (IUU-forordningens artikel 31, stk. 7)
   
   
               (66)
            
            
               Det bemærkes, at Saint Vincent og Grenadinerne i henhold til De Forenede Nationers indeks over menneskelig udvikling (8) anses for et land med et højt niveau af menneskelig udvikling (nr. 97 ud af 188). Det bemærkes også, at Saint Vincent og Grenadinerne i henhold til Europa-Parlamentets og Rådets forordning (EF) nr. 1905/2006 (9) er opført i den øverste tranche af mellemindkomstlande og -territorier.
            
         
               (67)
            
            
               Der er som nævnt i betragtning 42 i afgørelsen af 12. december 2014 ikke fundet belæg for, at Saint Vincent og Grenadinernes manglende opfyldelse af landets folkeretlige forpligtelser skyldes manglende udvikling. Tilsvarende findes der ingen konkrete beviser, der knytter de afslørede mangler med hensyn til kontrol og overvågning af fiskeriaktiviteter sammen med manglende kapacitet og infrastruktur. I den forbindelse bemærkes det, at Saint Vincent og Grenadinernes myndigheder ikke har påberåbt sig nogen argumenter for udviklingsmæssige begrænsninger og hævder, at landets administration overordnet set har et godt effektivitetsniveau.
            
         
               (68)
            
            
               Set i lyset af betragtning 41, 42 og 43 i afgørelsen af 12. december 2014 og udviklingen efter den 12. december 2014 mener Kommissionen, jf. IUU-forordningens artikel 31, stk. 7, at Saint Vincent og Grenadinernes overordnede præstation med hensyn til fiskeri ikke er påvirket af landets generelle udviklingsniveau.
            
         4.   KONKLUSIONER OM IDENTIFIKATION SOM ET IKKE-SAMARBEJDENDE TREDJELAND
   
   
               (69)
            
            
               På baggrund af konklusionerne om Saint Vincent og Grenadinernes manglende opfyldelse af de folkeretlige forpligtelser, der påhviler landet som flag-, havne-, kyst- og afsætningsstat, til at træffe foranstaltninger til at forebygge, afværge og standse IUU-fiskeri, bør dette land i henhold til IUU-forordningens artikel 31 identificeres som et ikke-samarbejdende tredjeland, når det gælder bekæmpelsen af IUU-fiskeri.
            
         
               (70)
            
            
               Medlemsstaternes kompetente myndigheder skal i henhold til IUU-forordningens artikel 18, stk. 1, litra g), afvise import til EU af fiskevarer, uden at de behøver at anmode om yderligere dokumentation eller sende en anmodning om bistand til flagstaten, hvis de opdager, at fangstattesten er valideret af myndighederne i en flagstat, der er identificeret som en ikke-samarbejdende stat i henhold til artikel 31 i nævnte forordning.
            
         
               (71)
            
            
               Det skal bemærkes, at identifikationen af Saint Vincent og Grenadinerne som et land, som Kommissionen betragter som ikke-samarbejdende, ikke udelukker, at Kommissionen eller Rådet senere kan træffe foranstaltninger til at oprette en liste over ikke-samarbejdende tredjelande.
            
         5.   UDVALGSPROCEDURE
   
   
               (72)
            
            
               Foranstaltningerne i denne afgørelse er i overensstemmelse med udtalelse fra Komitéen for Fiskeri og Akvakultur —
            
         VEDTAGET DENNE AFGØRELSE:
   Artikel 1
   Saint Vincent og Grenadinerne identificeres som et tredjeland, der af Kommissionen betragtes som et ikke-samarbejdende tredjelande, når det gælder bekæmpelse af ulovligt, urapporteret og ureguleret fiskeri.
   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.
   
      Udfærdiget i Bruxelles, den 23. maj 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 286 af 29.10.2008, s. 1.
   
      (2)  Kommissionens afgørelse af 12. december 2014 om underretning af de tredjelande, som efter Kommissionens opfattelse muligvis kan identificeres som ikke-samarbejdende tredjelande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT C 453 af 17.12.2014, s. 5).
   
      (3)  http://www.lesoleil.sn/2016-03-22-23-21-32/item/53178-peche-illicite-dans-les-eaux-senegalaise-en-fuite-le-navire-gotland-imo-arraisonne-en-espagne.html
   
      (4)  Se Interpol Purple Notice nr. 248 af 13.1.2015, https://www.ccamlr.org/en/compliance/non-contracting-party-iuu-vessel-list og fodnote 13.
   
      (5)  Se fodnote 3:
   
      (6)  Lov nr. 2015-18 af 13.7.2015
   
      (7)  Se fodnote 3:
   
      (8)  Oplysninger hentet fra http://hdr.undp.org/en/statistics
   
      (9)  Europa-Parlamentets og Rådets forordning (EF) nr. 1905/2006 af 18. december 2006 om oprettelse af et instrument til finansiering af udviklingssamarbejde (EUT L 378 af 27.12.2006, s. 41).